આપણે ત્યાં સૌથી મોટી સમસ્યા એ છે કે પ્રેમ અને આકર્ષણ વચ્ચેનો ભેદ સમજવામાં મોટાભાગના લોકો ભૂલ કરે છે. સ્ત્રીઓને પ્રેમ જોઈએ છે અને પુરુષોને સેક્સ જોઈએ છે એ બાબત લગભગ બધા જ જાણે છે. પ્રેમ થઈ જાય છે એ વાત સાચી પરંતુ તે માટે બે વ્યક્તિ એકબીજાને જાણે સમજે ત્યારે ક્યારેક એ બે વ્યક્તિ વચ્ચે પ્રેમ પાંગરે છે. શારીરિક આકર્ષણ સહજ છે. સ્ત્રીને પણ થાય અને પુરુષને પણ થાય. પણ સ્ત્રી આકર્ષણનો સ્વીકાર કરતી નથી કે એને પ્રેમનું નામ આપે છે. એ માનસિકતા પણ બદલાશે જો સમાનતા આવે. પુરુષ પોતાના આકર્ષણને સમજી શકે છે કે તેમાં પ્રેમ નથી તે છતાં પ્રેમના નામે આકર્ષણને પોષે છે. આ બધામાં ક્યાંક ગેરસમજ ઊભી થાય છે અને તકલીફો સર્જાય છે. પુરુષ પ્રેમના નામે આકર્ષણને પોષે છે ત્યાં જ મોટી ભૂલ ઊભી થાય છે કારણ કે સ્ત્રીને એમ લાગે છે કે મને છેતરવામાં આવી. પુરુષ પણ ફ્રેન્ડલી વાતચીતને સામી વ્યક્તિનું આકર્ષણ સમજીને ય ભૂલ કરે છે. એટલે જ સૌ પ્રથમ પોતાની લાગણીઓ માટે સ્પષ્ટ રહેવામાં આવે તો ભૂલ થવાની શક્યતા નથી રહેતી.